CELEX: 
Language: da
Date: 2018-05-07 00:00:00
Title: KOMMISSIONENS DELEGEREDE FORORDNING (EU) …/… til supplering af Europa-Parlamentets og Rådets direktiv (EU) 2015/849 med reguleringsmæssige tekniske standarder vedrørende kriterierne for udpegning af centrale kontaktpunkter for udstedere af elektroniske penge og udbydere af betalingstjenester og med bestemmelser vedrørende deres funktioner

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Udbydere af betalingstjenester og udstedere af elektroniske penge, som har hovedsæde i én medlemsstat, kan drive virksomheder etableret i andre (værts)medlemsstater. Disse virksomheder skal opfylde de bestemmelser om hvidvask af penge og finansiering af terrorisme ("AML/CFT"), som gælder i den medlemsstat, de er etableret i, selv om de ikke selv er en forpligtet enhed.
            
            
               For at lette AML/CFT-tilsynet med disse virksomheder kræver adskillige medlemsstater, at udbydere af betalingstjenester og udstedere af elektroniske penge udpeger et "centralt kontaktpunkt" ("CCP"). Et CCP fungerer som kontaktled mellem udbyderen af betalingstjenester eller udstederen af elektroniske penge og den kompetente myndighed i værtsmedlemsstaten. Manglen på en fælles europæisk tilgang til sådanne CCP'er risikerer imidlertid at føre til regelarbitrage, hvilket kan undergrave Europas forsvar mod hvidvask af penge og finansiering af terrorisme. Der er også en risiko for, at den manglende retssikkerhed skaber urimelige hindringer for udbydere af betalingstjenester og udstedere af elektroniske penge, som ønsker at tilbyde deres tjenester på tværs af grænserne.
            
            
               Formålet med direktiv (EU) 2015/849 om forebyggende foranstaltninger mod anvendelse af det finansielle system til hvidvask af penge eller finansiering af terrorisme er bl.a. at afstemme EU-lovgivningen med de internationale standarder om forebyggelse af hvidvask af penge samt finansiering af terrorisme og masseødelæggelsesvåben.
            
            
               I henhold til artikel 45, stk. 10, i direktiv (EU) 2015/849 skal de europæiske tilsynsmyndigheder ("ESA'erne") udarbejde udkast til reguleringsmæssige tekniske standarder for de kriterier, som medlemsstaterne bør lægge til grund ved fastlæggelse af, hvorvidt udenlandske institutter, som driver andre virksomheder end filialer på deres område, bør udpege et CCP, samt hvilke funktioner dette CCP bør have. ESA'erne skulle forelægge deres udkast til reguleringsmæssige tekniske standarder for Kommissionen senest den 26. juni 2017, således at Kommissionen kunne vedtage dem i form af en delegeret retsakt efter proceduren i henholdsvis forordning (EU) nr. 1093/2010
                  1
               , (EU) nr. 1094/2010
                  2
                og (EU) nr. 1095/2010
                  3
               .
            
            
               I henhold til artikel 10, stk. 1, i forordning (EU) nr. 1095/2010 skal Kommissionen senest tre måneder efter modtagelsen af udkastet til standarder beslutte, om den vil godkende det forelagte udkast. Kommissionen har besluttet at godkende det forelagte udkast til reguleringsmæssige standarder og vedtage det i form af en delegeret retsakt.
            
            
               Denne delegerede forordning:
            
            
               •
                     skaber retssikkerhed om, hvilke kriterier medlemsstaterne vil lægge til grund, når de skal fastslå, om der skal udpeges et CCP, og
            
            
               •
                     fastsætter klare funktioner, som et CCP skal varetage for at opfylde sin opgave.
            
            
               2.HØRINGER FORUD FOR RETSAKTENS VEDTAGELSE
            
            
               ESA'erne afholdt en offentlig høring om udkastet til reguleringsmæssige standarder fra februar til maj 2017.
            
            
               Oversigten over spørgsmål i høringen, besvarelser og feedback herpå, sammendraget af de vigtigste punkter og andre modtagne bemærkninger, ESA'ernes reaktion herpå og de foranstaltninger, de har truffet i forbindelse med disse bemærkninger, er alle offentliggjort på Den Europæiske Banktilsynsmyndigheds websted på 
               
                  https://www.eba.europa.eu/regulation-and-policy/anti-money-laundering-and-e-money/rts-on-ccp-to-strengthen-fight-against-financial-crime
               
               .
            
            
               Derudover er EBA's interessentgruppe for banker blevet konsulteret direkte med henblik på udarbejdelsen af de reguleringsmæssige tekniske standarder. 
            
            
               Der blev også udarbejdet en konsekvensanalyse forud for de reguleringsmæssige tekniske standarder. Heri blev der set på fordele og ulemper ved forskellige løsningsmuligheder såvel som på de konsekvenser, de foretrukne løsninger vil få for udbydere af betalingstjenester, udstedere af elektroniske penge og de kompetente myndigheder. Resultatet af analysen kan findes på 
               
                  https://www.eba.europa.eu/-/esas-publish-central-contact-point-standards-in-fight-against-financial-crime
               
               .
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede forordning fastsætter de kriterier, der skal lægges til grund ved beslutningen om en eventuel udpegning af et CCP, og hvilke funktioner, det skal tillægges.
            
            
               Hvad angår disse kriterier bør beslutningen om, hvorvidt der bør udpeges et CCP, følge en tostrenget tilgang.
            
         
         
            
               En værtsmedlemsstat kan kræve, at institutter med hovedsæde i en anden medlemsstat udpeger et CCP, hvis bestemte kvantitative kriterier er opfyldt:
            
            
               a)
                     antallet af andre virksomheder end filialer, som instituttet driver på værtsmedlemsstatens område, er lig med eller overstiger 10, eller
            
            
               b)
                     beløbet for de elektroniske penge, der distribueres eller indløses, eller værdien af de betalingstransaktioner, der gennemføres af disse virksomheder, ventes at overstige 3 mio. EUR pr. regnskabsår eller har oversteget 3 mio. EUR i det foregående regnskabsår, eller
            
            
               c)
                     de oplysninger, der er nødvendige for vurderingen af, om kriterie a) eller b) er opfyldt, stilles ikke til rådighed for værtsmedlemsstatens kompetente myndighed på dennes anmodning og i rette tid.
            
            
               En værtsmedlemsstat kan også kræve, at institutter med hovedsæde i en anden medlemsstat udpeger et CCP, hvis deres virksomheders aktivitet (andre end filialer) indebærer en sådan risiko for hvidvask af penge eller finansiering af terrorisme, at det er rimeligt at udpege et CCP, selv om kriterierne i a), b) og c) ikke er opfyldt.
            
            
               Hensigten er at skabe retssikkerhed og sørge for en konsekvent fortolkning af bestemmelserne om CCP'er i hele EU og samtidig give medlemsstaterne mulighed for at kræve, at der udpeges et CCP, når dette er nødvendigt i lyset af og står mål med den risiko for hvidvask af penge og finansiering af terrorisme, der er knyttet til den aktivitet, der udføres af de udenlandske institutters virksomheder på medlemsstaternes område.
            
            
               Med hensyn til de funktioner, der kan tillægges et CCP, fastslås det allerede klart i artikel 45, stk. 9, i direktiv (EU) 2015/849, at et CCP har to hovedfunktioner:
            
            
               a)
                     på vegne af det udpegende institut at sikre, at AML/CFT-bestemmelserne i værtsmedlemsstaten overholdes, og
            
            
               b)
                     at lette tilsynsopgaven for værtsmedlemsstatens kompetente myndigheder. Det indebærer bl.a., at de kompetente myndigheder i værtsmedlemsstaten på anmodning gives dokumenter og oplysninger.
            
            
               Et CCP vil derfor som minimum skulle oplyse det udpegende institut om gældende AML/CFT-bestemmelser, og hvordan de kan påvirke instituttets AML/CFT-politik og -processer, og samtidig skulle overvåge, at andre virksomheder end filialer overholder gældende AML/CFT-bestemmelser og træffer afhjælpende foranstaltninger, når det er nødvendigt.
            
            
               Som led i dette arbejde skal CCP'erne også som minimum kunne tilgå oplysninger, som disse andre virksomheder end filialer ligger inde med, repræsentere det udpegende institut i al kontakt med medlemsstatens kompetente myndigheder og finansielle efterretningsenhed ("FIU") og facilitere kontrolbesøg på stedet i virksomhederne, hvis det er nødvendigt. Selv om dette ikke er et eksplicit krav, indebærer det, at CCP'et bør råde over passende teknisk viden om gældende AML/CFT-forskrifter såvel som tilstrækkelige menneskelige og finansielle ressourcer for at kunne varetage sine funktioner.
            
            
               Medlemsstaterne kan også på grundlag af deres vurdering af risikoen for hvidvask af penge og finansiering af terrorisme fastslå, at CCP'erne som led i deres opgave med at sikre overholdelsen af de lokale AML/CFT-forpligtelser skal udføre visse yderligere funktioner. Det kunne navnlig være relevant for medlemsstaterne at kræve, at CCP'et indberetter alle mistænkelige transaktioner til FIU'en i værtsmedlemsstaten.
            
            
               Det fremgår endvidere tydeligt af artikel 48, stk. 4, i direktiv (EU) 2015/849, at de kompetente myndigheder i værtsmedlemsstaten skal føre tilsyn med de udenlandske udbydere af betalingstjenester og udstedere af elektroniske penge, som driver andre virksomheder end filialer på deres område, for at sikre overholdelse af de nationale AML/CFT-forpligtelser. Det kan bl.a. bestå i at træffe midlertidige foranstaltninger for at slå ned på alvorlige overtrædelser begået af disse virksomheder, forudsat at arten af overtrædelsen gør det nødvendigt at træffe øjeblikkelige afhjælpende foranstaltninger.
            
            
               De kompetente myndigheders mulighed for at straffe overtrædelser begået af udenlandske institutters virksomheder etableret på deres område ligger uden for de beføjelser, der er indeholdt i artikel 45, stk. 10, i direktiv (EU) 2015/849.
            
            
               
            
               KOMMISSIONENS DELEGEREDE FORORDNING (EU) …/…
            
            
               af XXX
            
            
               til supplering af Europa-Parlamentets og Rådets direktiv (EU) 2015/849 med reguleringsmæssige tekniske standarder vedrørende kriterierne for udpegning af centrale kontaktpunkter for udstedere af elektroniske penge og udbydere af betalingstjenester og med bestemmelser vedrørende deres funktioner
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv (EU) 2015/849 af 20. maj 2015 om forebyggende foranstaltninger mod anvendelse af det finansielle system til hvidvask af penge eller finansiering af terrorisme, om ændring af Europa-Parlamentets og Rådets forordning (EU) nr. 648/2012 og om ophævelse af Europa-Parlamentets og Rådets direktiv 2005/60/EF samt Kommissionens direktiv 2006/70/EF
                  4
               , særlig artikel 45, stk. 11, og
            
            
               ud fra følgende betragtninger:
            
            
               (1)Udstedere af elektroniske penge og udbydere af betalingstjenester kan udpege centrale kontaktpunkter til, på vegne af de udpegende institutter, at sikre overholdelsen af bestemmelser om hvidvask af penge og finansiering af terrorisme og lette de kompetente myndigheders tilsyn. Medlemsstaterne kan kræve, at der udpeges et centralt kontaktpunkt, når udbydere af betalingstjenester eller udstedere af elektroniske penge leverer tjenester gennem virksomheder etableret på deres område i en anden form end filialer, men ikke når disse leverer tjenester uden at have en etableret virksomhed.
            
            
               (2)Udpegning af et centralt kontaktpunkt til at sikre overholdelse af bestemmelser om hvidvask af penge og finansiering af terrorisme synes begrundet i de tilfælde, hvor størrelsen og omfanget af den aktivitet, der udøves af udbydere af betalingstjenester og udstedere af elektroniske penge gennem virksomheder etableret i en anden form end filialer, når eller overstiger visse tærskler. Disse tærskler bør fastsættes på et niveau, der står i et rimeligt forhold til målet med direktiv (EU) 2015/849, med henblik på at lette de kompetente myndigheders tilsyn med sådanne virksomheders overholdelse, på vegne af det udpegende institut, af lokale forpligtelser vedrørende hvidvask af penge og finansiering af terrorisme og samtidig undgå, at udbydere af betalingstjenester og udstedere af elektroniske penge pålægges en urimelig regelbyrde.
            
            
               (3)Kravet om at udpege et centralt kontaktpunkt forekommer også begrundet i de tilfælde, hvor en medlemsstat eksempelvis med udgangspunkt i en vurdering af den risiko for hvidvask af penge og finansiering af terrorisme, der knytter sig til visse kategorier af udbydere af betalingstjenester og udstedere af elektroniske penge, finder, at de pågældende virksomheders aktivitet indebærer en øget risiko for hvidvask af penge og finansiering af terrorisme. Medlemsstaterne bør ikke pålægges en pligt til at udarbejde en risikovurdering af individuelle institutter med henblik herpå.
            
            
               (4)I særlige undtagelsestilfælde når medlemsstaterne har rimelig grund til at antage, at der knytter sig en særlig høj risiko for hvidvask af penge og finansiering af terrorisme til en bestemt udbyder af betalingstjenester eller udsteder af elektroniske penge, som driver virksomheder etableret på deres område, bør de kunne kræve, at denne udbyder eller udsteder udpeger et centralt kontaktpunkt, selv om den ikke overskrider tærsklerne i denne forordning eller tilhører en kategori af institutter, som har pligt til at udpege et centralt kontaktpunkt på grundlag af medlemsstatens vurdering at risikoen for hvidvask af penge eller finansiering af terrorisme.
            
            
               (5)Når der udpeges et centralt kontaktpunkt, bør dette på vegne af den udpegende udsteder af elektroniske penge eller udbyder af betalingstjenester sikre, at den pågældende udbyders eller udsteders virksomheder overholder de gældende bestemmelser om hvidvask af penge og finansiering af terrorisme. Med henblik herpå bør det centrale kontaktpunkt have et indgående kendskab til de gældende bestemmelser om hvidvask af penge og finansiering af terrorisme og bistå med udarbejdelsen og gennemførelsen af politikker og procedurer på området.
            
            
               (6)Det centrale kontaktpunkt bør bl.a. fungere som centralt bindeled mellem den udpegende udsteder af elektroniske penge eller udbyder af betalingstjenester og dennes virksomheder samt mellem udstederen af elektroniske penge eller udbyderen af betalingstjenester og de kompetente myndigheder i den medlemsstat, som virksomhederne er etableret i, med henblik på at lette tilsynet hermed.
            
            
               (7)Medlemsstaterne bør på grundlag af deres overordnede vurdering af den risiko for hvidvask af penge og finansiering af terrorisme, der knytter sig til aktiviteten for de udbydere af betalingstjenester eller udstedere af elektroniske penge, som er etableret på deres område i en anden form end filialer, have mulighed for at fastslå, at de centrale kontaktpunkter skal udføre yderligere funktioner som led i deres opgave med at sikre overholdelse af de lokale bestemmelser om hvidvask af penge og finansiering af terrorisme. Det kunne navnlig være relevant for medlemsstaterne at kræve, at de centrale kontaktpunkter på vegne af den udpegende udsteder af elektroniske penge eller udbyder af betalingstjenester indberetter alle mistænkelige transaktioner til den finansielle efterretningsenhed i den værtsmedlemsstat, virksomheden er etableret i.
            
            
               (8)Det er op til hver medlemsstat at fastslå, hvorvidt de centrale kontaktpunkter bør antage en bestemt form. Hvis en medlemsstat har fastslået, hvilken form de centrale kontaktpunkter skal antage, bør den sikre, at kravene er forholdsmæssige og ikke går videre, end hvad der er nødvendigt for at nå målet om overholdelse af bestemmelserne om hvidvask af penge og finansiering af terrorisme og lette tilsynet.
            
            
               (9)Denne forordning er baseret på det udkast til reguleringsmæssige tekniske standarder, som de europæiske tilsynsmyndigheder (Den Europæiske Banktilsynsmyndighed, Den Europæiske Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapir- og Markedstilsynsmyndighed) har forelagt Kommissionen.
            
            
               (10)Den Europæiske Banktilsynsmyndighed har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, den har analyseret de potentielle omkostninger og fordele herved og anmodet interessentgruppen for banker, der er nedsat efter artikel 37 i henholdsvis Europa-Parlamentets og Rådets forordning (EU) nr. 1093/2010
                  5
               , (EU) nr. 1094/2010
                  6
                og (EU) nr. 1095/2010
                  7
               , om en udtalelse —
            
            
               VEDTAGET DENNE FORORDNING:
            
            
               Artikel 1 
            
            
               Genstand og anvendelsesområde
            
            
               Ved denne forordning fastsættes der:
            
            
               (a)kriterier til at fastslå, under hvilke omstændigheder der bør udpeges et centralt kontaktpunkt efter artikel 45, stk. 9, i direktiv (EU) 2015/849
            
            
               (b)regler om de centrale kontaktpunkters funktioner.
            
            
               Artikel 2 
            
         
         
            
               Definitioner
            
            
               I denne forordning forstås ved:
            
            
               (1)"kompetent myndighed": den myndighed i en medlemsstat, som har ansvar for at sikre, at de udstedere af elektroniske penge og udbydere af betalingstjenester, som er etableret på medlemsstatens område i en anden form end en filial, og som har hovedsæde i en anden medlemsstat, overholder kravene i direktiv (EU) 2015/849 som gennemført i national ret
            
            
               (2)"værtsmedlemsstat": den medlemsstat, på hvis område udstedere af elektroniske penge og udbydere af betalingstjenester, som har hovedsæde i en anden medlemsstat, er etableret i en anden form end en filial 
            
            
               (3)"udstedere af elektroniske penge og udbydere af betalingstjenester": udstedere af elektroniske penge som defineret i artikel 2, nr. 3), i Europa-Parlamentets og Rådets direktiv 2009/110/EF
                  8
                og udbydere af betalingstjenester som defineret i artikel 4, nr. 9), i Europa-Parlamentets og Rådets direktiv 2007/64/EF
                  9
               .
            
            
               Artikel 3 
            
            
               Kriterier for udpegning af et centralt kontaktpunkt
            
            
               1.En værtsmedlemsstat kan kræve, at udstedere af elektroniske penge eller udbydere af betalingstjenester, som driver virksomheder etableret på dens område i en anden form end en filial, og som har hovedsæde i en anden medlemsstat, udpeger et centralt kontaktpunkt, hvis et eller flere af følgende kriterier er opfyldt:
            
            
               (a)antallet af disse virksomheder er lig med 10 eller derover 
            
            
               (b)det samlede beløb for elektroniske penge, der distribueres eller indløses, eller den samlede værdi af de betalingstransaktioner, der gennemføres af disse virksomheder, ventes at overstige 3 mio. EUR pr. regnskabsår eller har oversteget 3 mio. EUR i det foregående regnskabsår 
            
            
               (c)de oplysninger, der er nødvendige for vurderingen af, om kriteriet i litra a) eller b) er opfyldt, stilles ikke til rådighed for værtsmedlemsstatens kompetente myndighed på dennes anmodning og i rette tid.
            
            
               2.Uanset kriterierne i stk. 1 kan værtsmedlemsstaten kræve, at visse kategorier af udstedere af elektroniske penge og udbydere af betalingstjenester, som driver virksomheder etableret på dens område i en anden form end en filial, og som har hovedsæde i en anden medlemsstat, udpeger et centralt kontaktpunkt, når dette krav står i et rimeligt forhold til den risiko for hvidvask af penge og finansiering af terrorisme, der knytter sig til disse virksomheders aktivitet.
            
            
               3.Værtsmedlemsstatens vurdering af den risiko for hvidvask af penge og finansiering af terrorisme, der knytter sig til disse virksomheders aktivitet, skal baseres på resultatet af de risikovurderinger, der foretages efter artikel 6, stk. 1, og artikel 7, stk. 1, i direktiv (EU) 2015/849, samt på andre troværdige kilder, som den har adgang til. Som led i denne vurdering skal værtsmedlemsstaten som minimum tage følgende kriterier i betragtning:
            
            
               (a)risikoen for hvidvask af penge og finansiering af terrorisme, der knytter sig til den type produkter og tjenester, der tilbydes, og de distributionskanaler, der anvendes
            
            
               (b)risikoen for hvidvask af penge og finansiering af terrorisme, der knytter sig til typen af kunder
            
            
               (c)risikoen for hvidvask af penge og finansiering af terrorisme, som følge af at aktiviteten fortrinsvis beror på lejlighedsvise transaktioner frem for forretningsforbindelser 
            
            
               (d)risikoen for hvidvask af penge og finansiering af terrorisme, der knytter sig til de lande og geografiske områder, der betjenes.
            
            
               3.Uanset kriterierne i stk. 1 og 2 kan en værtsmedlemsstat i særlige undtagelsestilfælde give sin kompetente myndighed beføjelse til at kræve, at en udsteder af elektroniske penge eller en udbyder af betalingstjenester, som driver virksomheder etableret på dens område i en anden form end en filial, og som har hovedsæde i en anden medlemsstat, udpeger et centralt kontaktpunkt, forudsat at værtsmedlemsstaten har rimelig grund til at antage, at der knytter sig en høj risiko for hvidvask af penge og finansiering af terrorisme til den aktivitet, der udøves af de virksomheder, som tilhører de pågældende udstedere af elektroniske penge eller udbydere af betalingstjenester.
            
            
               Artikel 4 
            
            
               Sikring af overholdelsen af bestemmelser om hvidvask af penge og finansiering af terrorisme
            
         
         
            
               Det centrale kontaktpunkt sikrer, at de virksomheder, der er nævnt i artikel 45, stk. 9, i direktiv (EU) 2015/849, overholder værtsmedlemsstatens bestemmelser om hvidvask af penge og finansiering af terrorisme. Med henblik herpå skal det centrale kontaktpunkt:
            
            
               (a)bistå i udarbejdelsen og gennemførelsen af politikker og procedurer til forebyggelse af hvidvask af penge og finansiering af terrorisme, jf. artikel 8, stk. 3 og 4, i direktiv (EU) 2015/849, ved at underrette den udpegende udsteder af elektroniske penge eller udbyder af betalingstjenester om de gældende krav vedrørende hvidvask af penge og finansiering af terrorisme i værtsmedlemsstaten
            
            
               (b)på vegne af den udpegende udsteder af elektroniske penge eller udbyder af betalingstjenester overvåge, at disse virksomheder overholder de gældende krav vedrørende hvidvask af penge og finansiering af terrorisme i værtsmedlemsstaten og de politikker, kontroller og procedurer, som den udpegende udsteder af elektroniske penge eller udbyder af betalingstjenester har vedtaget efter artikel 8, stk. 3 og 4, i direktiv (EU) 2015/849
            
            
               (c)underrette hovedsædet for den udpegende udsteder af elektroniske penge eller udbyder af betalingstjenester om eventuelle overtrædelser i disse virksomheder, herunder alle oplysninger der kan påvirke virksomhedens muligheder for effektivt at overholde de politikker og procedurer til forebyggelse af hvidvask af penge eller finansiering af terrorisme, der er vedtaget af den udpegende udsteder af elektroniske penge eller udbyder af betalingstjenester, eller på anden måde påvirke den risikovurdering, den udpegende udsteder af elektroniske penge eller udbyder af betalingstjenester skal foretage
            
            
               (d)på vegne af den udpegende udsteder af elektroniske penge eller udbyder af betalingstjenester sikre, at der træffes afbødende foranstaltninger, hvis disse virksomheder ikke overholder eller risikerer ikke at overholde de gældende bestemmelser om hvidvask af penge eller finansiering af terrorisme
            
            
               (e)på vegne af den udpegende udsteder af elektroniske penge eller udbyder af betalingstjenester sikre, at disse virksomheder og deres personale deltager i de uddannelsesprogrammer, der er nævnt i artikel 46, stk. 1, i direktiv (EU) 2015/849 
            
            
               (f)repræsenterer den udpegende udsteder af elektroniske penge eller udbyder af betalingstjenester i al kontakt med de kompetente myndigheder og den finansielle efterretningsenhed i værtsmedlemsstaten.
            
            
               Artikel 5
            
            
               Facilitering af tilsynet blandt de kompetente myndigheder i værtsmedlemsstaten
            
            
               Det centrale kontaktpunkt faciliterer det tilsyn, de kompetente myndigheder i værtsmedlemsstaten fører med de virksomheder, der er nævnt i artikel 45, stk. 9, i direktiv (EU) 2015/849. Med henblik herpå skal det centrale kontaktpunkt på vegne af den udpegende udsteder af elektroniske penge eller udbyder af betalingstjenester:
            
            
               (a)repræsentere den udpegende udsteder af elektroniske penge eller udbyder af betalingstjenester i al kontakt med de kompetente myndigheder
            
            
               (b)kunne tilgå oplysninger, som disse virksomheder ligger inde med
            
            
               (c)reagere på enhver anmodning fra de kompetente myndigheder vedrørende disse virksomheders aktivitet, videregive relevante oplysninger, som den udpegende udsteder af elektroniske penge eller udbyder af betalingstjenester og disse virksomheder ligger inde med til de kompetente myndigheder og eventuelt regelmæssigt foretager indberetning
            
            
               (d)sørge for, at de kompetente myndigheder kan foretage kontrolbesøg på stedet i disse virksomheder, når det er nødvendigt.
            
            
               Artikel 6 
            
            
               Yderligere funktioner, der kan varetages af et centralt kontaktpunkt
            
            
               1.Foruden de funktioner, der er anført i artikel 4 og 5, kan værtsmedlemsstaten kræve, at det centrale kontaktpunkt på vegne af den udpegende udsteder af elektroniske penge eller udbyder af betalingstjenester varetager en eller flere af følgende funktioner:
            
            
               (a)udarbejder indberetninger efter artikel 33, stk. 1, i direktiv (EU) 2015/849 som gennemført i værtsmedlemsstatens nationale ret
            
            
               (b)imødekommer enhver anmodning fra den finansielle efterretningsenhed vedrørende de i artikel 45, stk. 9, i direktiv (EU) 2015/849 nævnte virksomheders aktivitet og forelægger relevante oplysninger vedrørende disse virksomheder for den finansielle efterretningsenhed
            
            
               (c)gransker transaktioner med henblik på at afsløre eventuelle mistænkelige transaktioner på baggrund af omfanget og kompleksiteten af den aktivitet, som udstederen af elektroniske penge eller udbyderen af betalingsydelser udøver i værtsmedlemsstaten.
            
         
         
            
               2.Værtsmedlemsstaten kan kræve, at de centrale kontaktpunkter varetager en eller flere af de yderligere funktioner, der er nævnt i stk. 1, hvor disse yderligere funktioner står i et rimeligt forhold til den overordnede risiko for hvidvask af penge og finansiering af terrorisme, der knytter sig til aktiviteten for de udbydere af betalingstjenester og udstedere af elektroniske penge, som har virksomheder etableret på dens område i en anden form end en filial.
            
            
               3.Værtsmedlemsstatens vurdering af den risiko for hvidvask af penge og finansiering af terrorisme, der knytter sig til disse virksomheders aktivitet, skal baseres på resultatet af de risikovurderinger, der foretages efter artikel 6, stk. 1, og artikel 7, stk. 1, i direktiv (EU) 2015/849 og eventuelt efter artikel 3, stk. 2, i nærværende forordning, samt på andre troværdige kilder, som den har adgang til.
            
            
               Artikel 7 
            
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 7.5.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12)
               
               
                  
                     (2)
                  
                        Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).
               
               
                  
                     (3)
                  
                        Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84). 
               
               
                  
                     (4)
                  
                        EUT L 141 af 5.6.2015, s. 73.
               
               
                  
                     (5)
                  
                        Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12)
               
               
                  
                     (6)
                  
                        Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).
               
               
                  
                     (7)
                  
                        Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).
               
               
                  
                     (8)
                  
                        Europa-Parlamentets og Rådets direktiv 2009/110/EF af 16. september 2009 om adgang til at optage og udøve virksomhed som udsteder af elektroniske penge og tilsyn med en sådan virksomhed, ændring af direktiv 2005/60/EF og 2006/48/EF og ophævelse af direktiv 2000/46/EF (EUT L 267 af 10.10.2009, s. 7). 
               
               
                  
                     (9)
                  
                        Europa-Parlamentets og Rådets direktiv 2007/64/EF af 13. november 2007 om betalingstjenester i det indre marked og om ændring af direktiv 97/7/EF, 2002/65/EF, 2005/60/EF og 2006/48/EF og om ophævelse af direktiv 97/5/EF (EUT L 319 af 5.12.2007, s. 1).